b'\n_START_ARTICLE_\nFran\xc4\x8di\xc5\xa1ek Mlin\xc5\xa1ek\n_START_SECTION_\n\xc5\xbdivljenje\n_START_PARAGRAPH_\nFran\xc4\x8di\xc5\xa1ek Mlin\xc5\xa1ek se je rodil 17. septembra 1890 v Gornjem Doli\xc4\x8du, leta 1896 je za\xc4\x8del obiskovati velenjsko ljudsko \xc5\xa1olo, v letih 1904-1908 pa je obiskoval gimnazijo v Celju. Leta 1908 se je vpisal na u\xc4\x8ditelji\xc5\xa1\xc4\x8de v Ljubljani in \xc5\xa1tudij uspe\xc5\xa1no zaklju\xc4\x8dil leta 1912. _NEWLINE_Kot za\xc4\x8dasni u\xc4\x8ditelj je delal v Slovenj Gradcu do leta 1918, v zadnjih mesecih vojne pa je bil mobiliziran. Vojno je pre\xc5\xbeivel in leta 1925 dobil mesto stalnega u\xc4\x8ditelja na osnovni \xc5\xa1oli v Velenju, kjer je pet let kasneje, 1930, ustanovil podru\xc5\xbenico \xc4\x8cebelarskega dru\xc5\xa1tva za Slovenijo, predhodnika dana\xc5\xa1nje \xc4\x8cebelarske zveze Slovenije. \xc5\xa0tiri leta kasneje je ustanovil velenjsko \xc5\xa1olsko knji\xc5\xbenico in v njej deloval do 1962, ko je ve\xc4\x8dino gradiva predal novoustanovljeni velenjski mestni knji\xc5\xbenici (ustanovljena 1960). _NEWLINE_V \xc5\xa1olskem letu 1940/41 je bil imenovan za za\xc4\x8dasnega \xc5\xa1olskega upravitelja, ob izbruhu vojne se je pa zaposlil sprva na progovnem nadzorstvu v Celju, leta 194 pa na velenjski \xc5\xbeelezni\xc5\xa1ki postaji. Ob koncu vojne je bil znova imenovan za \xc5\xa1olskega upravitelja, a je \xc5\xa1e istega leta bil na lastno \xc5\xbeeljo razre\xc5\xa1en te funkcije in se leta 1950, po 39 letih pou\xc4\x8devanja, upokojil, a je zaradi pomanjkanja u\xc4\x8diteljskega kadra \xc5\xa1e \xc5\xa1tiri \xc5\xa1olska leta pou\xc4\x8deval na srednji \xc5\xa1oli, na gimnaziji pa \xc5\xa1e vse do leta 1956. Bil je eden izmed pomembnej\xc5\xa1ih pobudnikov, organizatorjev in poverjenikov Pre\xc5\xa1ernove dru\xc5\xbebe.'